**Sociālās iekļaušanas politikas koordinācijas komitejas sēdes**

PROTOKOLS Nr**.**4

Rīgā

**2018. gada 7. novembrī**

**plkst. 14.00**

Labklājības ministrijā, Apspriežu zālē (2.korpuss), Skolas ielā 28

**Sēdē piedalās:**

**Ingus Alliks**, komitejas vadītājs, Labklājības ministrijas (turpmāk – LM) valsts sekretārs

**Evija Kūla,** komitejas vadītāja vietniece,LM Sociālās iekļaušanas politikas departamenta direktora vietniece

**Komitejas locekļi:**

**Jānis Felsbergs**, biedrības „Latvijas Pensionāru federācija” Pensiju komisijas vadītājs

**Inga Kalniņa**, Kurzemes plānošanas reģiona administrācijas Sociālo pakalpojumu attīstības eksperte, projektu vadītāja

**Deniss Kretalovs**, Kultūras ministrijas Sabiedrības integrācijas departamenta Sabiedrības integrācijas un pilsoniskās sabiedrības attīstības nodaļas vecākais referents pārstāv **Lindu Naudišu**, Kultūras ministrijas Sabiedrības integrācijas departamenta Sabiedrības integrācijas un pilsoniskās sabiedrības attīstības nodaļas vecāko referenti

**Pēteris Leiškalns**, Latvijas Darba devēju konfederācijas Sociālās drošības un veselības aizsardzības eksperts

**Ilze Melgalve**, Ārlietu ministrijas Eiropas Savienības Koordinācijas un politiku departamenta, COREPER I sagatavošanas nodaļas trešā sekretāre

**Ludis Neiders**, Ekonomikas ministrijas Analītikas dienesta ekonomists

**Vineta Pavlovska**, Valsts policijas Galvenās kārtības policijas pārvaldes Koordinācijas un kontroles pārvaldes Dienestu koordinācijas biroja galvenā inspektore

**Ilze Rudzīte**, Latvijas Pašvaldību savienības padomniece veselības un sociālajos jautājumos

**Ilze Slokenberga**, Zemkopības ministrijas Starptautisko lietu un stratēģijas analīzes departamenta Stratēģijas analīzes nodaļas vadītāja vietniece

**Dace Strautkalne**, Zemgales plānošanas reģiona projekta "Atver sirdi Zemgalē" vadītāja

**Zane Stuķēna**, Ekonomikas ministrijas Mājokļu politikas departamenta vecākā referente

**Vaira Vucāne**, nodibinājuma „Latvijas Bērnu fonds” viceprezidente

**Laine Zālīte**, Vidzemes plānošanas reģiona sociālo pakalpojumu eksperte

**Baiba Zukula,** Centrālās statistikas pārvaldes (turpmāk – CSP) Sociālās statistikas metodoloģijas daļas direktora vietniece pārstāv **Viktoru Veretjanovu**, CSP Sociālās statistikas metodoloģijas daļas vecāko metodikas ekspertu

**Citi:**

**Imants Burvis**, Latvijas Pensionāru federācijas Jūrmalas Pensionāru biedrības valdes priekšsēdētāja vietnieks

**Ineta Būmane,** Veselības ministrijasVeselības aprūpes organizācijas nodaļas vadītāja

**Elīna Celmiņa,** LM Sociālās iekļaušanas politikas departamenta direktore

**Ilze Dūmiņa,** Sabiedrības integrācijas fonda projekta vadītāja

**Evija Kļave,** Baltijas Sociālo zinātņu institūtavaldes locekle, projektu direktore - pētniece

**Līva Krieķe,** Baltijas Sociālo zinātņu institūta pētniece

**Kristīne Kļukoviča,** Sabiedrības integrācijas fonda Motivācijas programmas koordinatore

**Edgars Labsvīrs,** Nacionālā veselības dienesta direktora vietnieks

**Rita Strode,** LM Sociālās iekļaušanas politikas departamenta projekta vadītāja

**Līga Šerna,** Veselības ministrijas Veselības aprūpes departamenta direktore

**Oksana Žabko,** Baltijas Sociālo zinātņu institūtaprojektu direktore – pētniece

**Sēdē nepiedalās:**

**Elīna Ālere-Fogele,** biedrības „EAPN-Latvia” valdes locekle

**Egīls Baldzēns**, Latvijas Brīvo arodbiedrību savienības priekšsēdētājs

**Maruta Bubene**, Rīgas domes Labklājības departamenta Rīgas patversmes vecākā sociālā darbiniece

**Ligita Kadžule**, biedrības „Latvijas Lauku sieviešu apvienība” pārstāve, Salas novada pašvaldības projektu vadītāja

**Dzintra Mergupe-Kutraite**, Izglītības un zinātnes ministrijas Izglītības departamenta eksperte

**Iveta Neimane**, biedrības „Latvijas Cilvēku ar īpašām vajadzībām sadarbības organizācija „Sustento”” valdes locekle

**Annija Novikova**, Satiksmes ministrijas Autosatiksmes departamenta direktora vietniece, Autotransporta nodaļas vadītāja

**Līva Matuzele**, biedrības „Centrs MARTA” politikas koordinatore

**Svetlana Patmalniece**, Vides aizsardzības un reģionālās attīstības ministrijas Pašvaldību departamenta Pašvaldību pārraudzības nodaļas juriste

**Sandra Segliņa**, Tieslietu ministrijas Stratēģijas departamenta vecākā referente

**Dana Ziemele-Adricka**, Satiksmes ministrijas Autosatiksmes departamenta Autotransporta nodaļas vecākā referente

**Oskars Zuģickis**, Latgales plānošanas reģiona sabiedrisko attiecību speciālists

**Sēdi protokolē:**

**Evija Kūla,** komitejas vadītāja vietniece

**Darba kārtība:**

1. Komitejas sēdes atklāšana un darba kārtības apstiprināšana.
2. ESF projekta aktivitātes[[1]](#footnote-1) “Ikgadējs nabadzības un sociālās atstumtības mazināšanas rīcībpolitikas izvērtējums” otrā un trešā izvērtējuma (padziļinātās tēmas – veselības aprūpe un mājokļa pieejamība) īss progresa ziņojums.
3. Informācija par veselības obligātās apdrošināšanas ieviešanu.
4. Atbalsta plānošana sociālās atstumtības un diskriminācijas riskam pakļautajiem iedzīvotājiem.
5. Citi jautājumi.

**Sēdes norise:**

**1.**

**Sociālās iekļaušanas politikas koordinācijas komitejas sēdes atklāšana un darba kārtības apstiprināšana**

**(Ingus Alliks)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*I. Alliks* atklāj gada ceturto Sociālās iekļaušanas politikas koordinācijaskomitejas (turpmāk – komiteja) sēdi. Sēdes darba kārtība bez iebildumiem tiek apstiprināta.

**2.**

**ESF projekta aktivitātes “Ikgadējs nabadzības un sociālās atstumtības mazināšanas rīcībpolitikas izvērtējums” otrā un trešā izvērtējuma (padziļinātās tēmas – veselības aprūpe un mājokļa pieejamība) īss progresa ziņojums**

**(Evija Kļave, Oksana Žabko, R.Strode) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Diskusijā piedalās: I.Alliks, P.Leiškalns, B.Zukula, O.Žabko, E.Kļave, I.Dūmiņa, E.Kūla, J.Felsbergs, E.Labsvīrs**

*R.Strode* informē, ka šī izvērtējuma metodoloģija jau ir apstiprināta, šodien ir ieskats paveiktajā, savukārt janvārī plānots prezentēt starpziņojumu plašākā apmērā.

*E.Kļave* un *O.Žabko* sniedz prezentāciju (2.pielikums).

*P.Leiškalns* jautā, kāda OECD skala ir izmantota un vai pētnieki to uzskata par piemērotu?

*O.Žabko* informē, ka piemēro OECD modificēto skalu (ekvivalences skalas - 1, 0.5, 0.3). Šī izvērtējuma ietvaros identificēs, kuri dati labāk atspoguļo izmaiņas un ietekmi mūsu rīcībpolitikās.

*P.Leiškalns* jautā, vai analīze tiek veikta tikai par 2015. un 2016.gadu?

*O.Žabko* atbild, ka par nabadzības un ienākumu nevienlīdzības rādītājiem un rīcībpolitikām situācija tiek analizēta par 2015. un 2016.gadu, bet attiecībā uz mājokļa un veselības jomu tiek analizēti pēdējie aktuālie rādītāji un politikas.

*E.Kūla* atgādina, ka 2015. un 2016. gads ir noteikti apstiprinātajā metodoloģijā. Jaunāki dati par 2017.gadu nav vēl pieejami. Šis izvērtējums ir pēctecīgs iepriekšējam izvērtējumam, kur situācija un politikas tika analizētas par 2012.-2014.gadu periodu. Attiecīgi nākamais izvērtējums aptvers 2017.gadu.

*B.Zukula* papildina, ka 2017.gada monetārās nabadzības un ienākumu nevienlīdzības rādītāji tika apkopoti tikai šī gada vasarā un tiks publicēti nākamā gada sākumā.

*I.Dūmiņa* jautā, vai saistībā ar mājokļu jomu tiks analizēta citu valstu pieredze attiecībā uz starptautiskās aizsardzības personām?

*E.Kļave* atbild, ka pētīt citu valstu pieredzi nav plānots – izvērtējums būs tikai par situāciju Latvijā.

*E.Labsvīrs* saistībā ar veselības aprūpes sistēmas rādītājiem vērš uzmanību, ka šobrīd izvērtējumā veselības aprūpe raksturota, balstoties uz veselības pašvērtējuma rādītājiem, bet ir tādi rādītāji kā OECD ‘unmet needs’ (neapmierinātās vajadzības), katastrofāla līmeņa izdevumi, kas raksturo valdības izdevumus.

*O.Žabko* informē, ka šajā starpziņojumā vēl nav analizēti citi rādītāji, taču nākamajā starpziņojumā turpinās darbu pie veselības aprūpes sadaļas, ir plānots intervēt arī Nacionālā veselības dienesta (turpmāk – NVD) pārstāvjus, kur šie jautājumi tiks uzdoti.

*E.Kļave* papildina, ka viens no plāniem arī ir jautāt nozarēs strādājošiem cilvēkiem informāciju par datu avotiem u.c. izvērtējumam nepieciešamo un atbilstošo informāciju.

*I.Alliks* komentē, ka mūsu mērķis nav analizēt tikai tos rādītājus, kuri situāciju parāda relatīvi labā gaismā, bet mērķis ir identificēt jomas vai jautājumus, kur nepieciešamas tālākas intervences.

*J.Felsbergs* komentē par vecuma grupu 65+ un 85+, paužot uzskatu, ka situācija šīm vecuma grupām ir atšķirīga, tādējādi aicinot analizēt sīkākā vecuma dalījumā.

*O.Žabko* atbild, ka datu pieejamība ir zināms ierobežojums. Tomēr pētniekiem ir pieejami CSP sniegtie mikrodati, kas ļauj datus analizēt sīkāk. Attiecīgi pēc datu analīzes vērtēs, cik statistiski lietderīgi ir izdalīt konkrētās vecuma grupas detalizētāk.

**3.**

**Informācija par veselības obligātās apdrošināšanas ieviešanu**

 **(Edgars Labsvīrs)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Diskusijā piedalās: I.Alliks, B.Zukula, P.Leiškalns, E.Labsvīrs**

*E.Labsvīrs* sniedz prezentāciju (3.pielikums) un atbildes uz Komitejas locekļu sagatavotiem jautājumiem:

1) vai sociāli apdrošinātām personām līdzšinējie maksas pakalpojumi (speciālistu konsultācijas, diagnostiskie izmeklējumi, ārstēšanās stacionārā u.tml.) turpmāk būs pieejami bez maksas?

Atbilde: nē, maksas pakalpojumi saglabāsies.

2) kā obligātā veselības apdrošināšana “ies kopā” ar pašreizējām veselības apdrošināšanas polisēm?

Atbilde: Privātās apdrošināšanas polises neaizvieto valsts medicīnisko apdrošināšanu. Tās ir dažādas un lielākoties tās ir papildinošas. Parasti privātās apdrošināšanas iepērk darba devējs, iedzīvotājam tā pārsvarā kompensē līdzmaksājuma daļu.

3) vai pilnais pakalpojumu grozs sociāli apdrošinātām personām un sociāli neapdrošinātām personām (kuras veiks iemaksas no minimālās algas) būs vienāds? Algu līmenis atšķiras un 1% no VSAOI var būt lielāks nekā fiksētā iemaksa, kas jāmaksā neapdrošinātajām personām?

Atbilde: tie, kuri maksā valsts sociālās apdrošināšanas iemaksu likmes (turpmāk – iemaksu likmes) vispārējā režīmā (darba ņēmēji ar darba līgumu), saņems pilno veselības pakalpojumu grozu. Bet tie, kuriem nav vispārējais iemaksu likmju režīms – mikrouzņēmēmuma nodokļa maksātāji, patentmaksātāji, laukstrādnieki – ja tiks veiktas iemaksas no minimālās darba algas, tad būs pilnais grozs. Ja nē – tad jāmaksā brīvprātīgā apdrošināšanas iemaksa. Valsts sociālās apdrošināšanas aģentūras (turpmāk – VSAA) mājas lapas sadaļā “Strādājošajiem” ir pieejama informācija par minēto <https://www.vsaa.gov.lv/pakalpojumi/stradajosajiem/iemaksas/>; fails <https://www.vsaa.gov.lv/media/uploads/UserFiles/pakalpojumi/stradajosajiem/iemaksu_likmes_sadal_tabula/iemaksu-likmes_sadalijums_pa_veidiem_2018.pdf>.

 4) vai valsts pārvaldes darbiniekiem palielināsies VSAOI apmērs saistībā ar šo obligāto veselības apdrošināšanu vai arī tai tiks izmantota daļa no līdzšinējā VSAOI apmēra?

Atbilde: šobrīd tas ir 1% un tā arī paliek.

5) kā tiks risināts jautājums par veselības apdrošināšanu cilvēkiem ar III invaliditātes grupu, kuri šobrīd ir “izkrituši” no valsts veselības apdrošināšanas “groza”.

Atbilde: šobrīd no 2019.gada veselības obligātajai apdrošināšanai ir pakļautas personas ar I un II invaliditātes grupu, bet cilvēkiem ar III invaliditātes grupu veselības pakalpojums grozs būs pieejams no 2021.gada 1.janvāra.

***Diskusija:***

*B.Zukula* vēlas precizēt par pensionāriem. Ne visi pensiju maksājumi iet caur VSAA, attiecīgi pensijas saņemot no citām valstīm. Vai šo grupu plānots iekļaut?

*E.Labsvīrs* informē, ka pirms pāris nedēļām Saeimas Juridiskajam birojam nosūtīja vēstuli, lūdzot informāciju, kā šo punktu pareizi interpretēt. NVD to šobrīd interpretē tā, ka iedzīvotājam ir jābūt likuma “Par valsts pensijām” subjektam, respektīvi, ir jāsaņem Latvijas valsts pensija. Ja saņem citas valsts pensiju, izņemot Krievijas militāros pensionārus un Ukrainas pensionārus, kuri ir apdrošināti ar starpvalstisku līgumu, tad šie cilvēki nesaņem tiesības izmantot valsts nodrošināto veselības pakalpojumu grozu.

*B.Zukula* jautā, kurš nodrošinās informāciju, piemēram, par mūkiem?

*E.Labsvīrs* atbild, ka attiecībā uz tām personu grupām, par kurām nav izveidots elektronisks reģistrs, kas ir sinhronizējams tiešsaistē, tiks dota iespēja šos cilvēkus iekļaut reģistrā. Ja ar šo jautājumu radīsies problēmas, tad NVD to darīs manuāli.

*P.Leiškalns* vēlas precizēt, vai tiem, kuri nebūs automātiski apdrošināti, būs 5 reizes lielāks maksājums, nekā tiem, kuri maksā sociālo nodokli no minimālās darba algas? Vai, piemēram, tie lauku cilvēki, kuri nav nodarbināti, viņu maksājums būs lielāks nekā tiem, kuri veic iemaksas no minimālās darba algas?

*E.Labsvīrs* atbild, ka šobrīd šādi % ir noteikti, salāgojot ar mikrouzņēmuma un sociālajām apdrošināšanas iemaksu likmēm u.c.

*P.Leiškalns* jautā par to, ka prezentācijas laikā uzsvērts izdevīgums pievienoties apdrošināšanai uzreiz, jo sākotnēji iemaksas mazākas. Vai pareizi saprot, ka, veicot iemaksas uzreiz, tās attieksies uz nākamiem 3 gadiem?

*E.Labsvīrs* atbild, ka iespējams nekorekti lietots teiciens, jo izdevīgi maksāt gadu iepriekš nevis gada vidū. Sistēma ir solidāra līdzīgi kā valsts sociālās apdrošināšanas sistēma.

*P.Leiškalns* aicina terminu “Legālie darba ņēmēji” aizstāt ar nodokļu maksātājiem vispārējā darba režīmā, jo tas rada priekšstatu, ka visi pārējie ir nelegālie darba ņēmēji.

*I.Alliks* piekrīt, ka terminu būtu svarīgi mainīt, jo arī mikrouzņēmuma nodokļa maksātājs ir legāls, tikai nav pakļauts veselības apdrošināšanai.

**4.**

**Atbalsta plānošana sociālās atstumtības un diskriminācijas riskam pakļautajiem iedzīvotājiem**

**(K.Kļukoviča)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Diskusijā piedalās:** K.Kļukoviča, P.Leiškalns, I.Dūmiņa, I.Alliks, L.Zālīte, O.Žabko

*I.Dūmiņa* sniedz īsu ievadu par Sabiedrības integrācijas fonda (turpmāk – SIF) lomu šajā aktivitātē. 2016.gadā SIF tika uzticēts ESF fonda projekts “Dažādības vadība”, lai veicinātu nabadzības un sociālās atstumtības riskam pakļauto grupu integrāciju sabiedrībā un palielināt informētību par šiem jautājumiem. Kopš tā laikā SIF īsteno 6 aktivitātes. Viena no šīm aktivitātēm ir motivācijas paaugstināšanas un atbalsta pasākumu īstenošana sociālās atstumtības un diskriminācijas riskam pakļautajiem iedzīvotājiem.

*K.Kļukoviča* sniedz prezentāciju (4.pielikums).

*P.Leiškalns* jautā, ar ko konkrēti minētajā piemērā strādāja piesaistītie motivācijas programmas speciālisti pusgadu – cilvēku vai publiskā sektora iestādēm, lai palīdzētu cilvēkam nokārtot jautājumus?

*K.Kļukoviča* komentē, kapārmaiņu aģentam vispirms ir jānodibina attiecības ar klientu, lai to motivētu. Vispirms notiek darbs ar cilvēka iekšējo motivāciju, tad tiek strādāts ar vidi un ārējo motivāciju. Nereti pagastos nav sociālo darbinieku, vai tie strādā pusslodzi. Galvenais, lai rezultāti ir ilgtspējīgi. Ir cilvēki, kuri nekad nekur nav vērsušies pēc palīdzības, nekur nav reģistrēti un dzīvo ļoti izolēti.

*E E.Celmiņa* jautā, vai tiem cilvēkiem, kuri atbalstu saņēmuši, SIF sekos līdzi arī pēc projekta beigām, lai saprastu, cik atbalsts ir bijis noturīgs?

*K.Kļukoviča* atbild, ka cilvēkam sekos līdzi vienu mēnesi pēc dalības projektā beigām. Tomēr var būt situācijas, ka sekos līdzi arī ilgāk, jo nereti pārmaiņu aģenti ir arī sociālie darbinieki, kuri tālāk strādā ar šo klientu.

*L.Zālīte* jautā, vai SIF sadarbojās ar sociālajiem dienestiem?

*K.Kļukoviča* atbild apstiprinoši.

*I.Alliks* jautā, kā šie cilvēki tiek atrasti, ja nav sociālo dienestu redzeslokā?

*K.Kļukoviča* komentē, ka veidi, kā šos cilvēkus identificē, ir dažādi. Informāciju par šiem cilvēkiem sniedz sociālie dienesti, NVO, kaimiņi. Kopumā tie ir smagi gadījumi, 6 mēnešu laikā ir novērojamas nelielas izmaiņas. Mērķa grupa ir ļoti plaša – nav definēti kritēriji, vai cilvēkam jābūt maznodrošinātam vai reģistrētam Nodarbinātības valsts aģentūrā. Pakalpojumu sniedzējiem ir jāskaņo mērķa grupa ar SIF, lai nebūtu demarkācija ar citām atbalsta formām šīm grupām.

*I.Dūmiņa* papildina, ka ir bijuši vairāki iepirkumi, kuru rezultātā ir atlasīti pakalpojumu sniedzēji, kas ir NVO, kuri nodrošina pakalpojumu 8 reģionos Latvijā. Attiecīgi pakalpojumu sniedzēji ir t.s. *grass roots* organizācijas, kuras zina savu klientūru.

*O.Žabko* piebilst, ka sociālie dienesti, īpaši lauku reģionos, lielāko darba kapacitāti velta ģimenēs ar bērniem, bet ne citām, nemotivētām grupām. Un šī projekta ietvaros SIF nāk kā papildinājums, kas palīdz sociālajiem dienestiem strādāt ar šiem cilvēkiem, sniedzot nepieciešamos resursus un pakalpojumus, kuri bez šī projekta nebūt pieejami.

*I.Rudzīte* jautā, kāda ir šīs mērķa grupas statistika. 230 personas saņēmušas pakalpojumus, cik ir budžets vienam klientam un kāds ir šīs motivācijas programmas mērķis – lai cilvēks sāktu pats rīkoties jeb panākt, ka cilvēks dodas uz sociālo dienestu?

*K.Kļukoviča* vēlējās uzsvērt, cik svarīgi, ka ir pieejami resursi un pakalpojumi, kas palīdz relatīvā īsā laikā panākt izmaiņas cilvēka dzīvē. Precīzi par rezultātiem nevar pateikt, jo tikko ir beidzies aktīvs 6 mēnešu darba posms un tikai šobrīd tiek saņemtas atskaites. Katrā reģionā ir 4 skaitliski vienotas mērķa grupas - 15 personas ar invaliditāti, 15 personas pēc dzimuma, 15 personas pēc vecuma, 15 personas pēc etniskās piederības. Katram pārmaiņu aģentam ir viena mērķa grupa. Katrā reģionā kopumā 60 cilvēki.

*I.Dūmiņa* papildina, ka maksimālais budžets 6 mēnešu periodā uz cilvēku ir 700 eiro, ja rezultatīvais rādītājs, proti, iesaistījies nodarbinātībā, izglītībā/ apmācībā vai kvalifikācijas ieguvē, ir sasniegts. Savukārt, ja rezultatīvais rādītājs nav sasniegts, tad budžets ir 600 eiro. Vienlaicīgi informē, ka SIF mājas lapā ir pieejama informācija par minēto aktivitāti. Informācija atrodama šeit: <http://www.sif.gov.lv/index.php?option=com_content&view=article&id=10050&Itemid=256&lang=lv>.

**5.**

**Citi jautājumi**

**I.Alliks**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

I.Alliks informē, kaatbilstoši Komitejas darba programmai ir vēl 4 neizskatīti jautājumi, tāpēc iespējams šī gada piektā Komitejas sēde varētu tikt organizēta provizoriski š.g. 19.decembrī. Par minēto jautājumu informēsim atsevišķi.

**Sēdes noslēgums 15.45.**

Pielikumā sēdes materiāli:

1. Komitejas sēdes darba kārtība uz 1 lp.
2. Prezentācija „Ikgadējs nabadzības un sociālās atstumtības mazināšanas rīcībpolitikas izvērtējums (t.sk. par nevienlīdzību veselības aprūpē un mājokļu pieejamības jomā)”.
3. Prezentācija „Valsts veselības apdrošināšana”.
4. Prezentācija „Atbalsta plānošana sociālās atstumtības un diskriminācijas riskam pakļautajiem iedzīvotājiem”.

Komitejas vadītājs I. Alliks

Protokolēja E. Kūla

1. Darbības programmas “Izaugsme un nodarbinātība” 9.2.1.specifiskā atbalsta mērķa “Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām” 9.2.1.2.pasākums “Iekļaujoša darba tirgus un nabadzības risku pētījumi un monitorings”. [↑](#footnote-ref-1)